**Efectele insomniei**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am pus azi-noapte pleoapă peste pleoapă,

Am stat cu ochii ţintiţi în plafon

Tot aşteptând ca ziua să înceapă.

Cam pe la patru-am aţipit un pic,

Dar m-a trezit un cucurigu ce

Venea de la vecinul din balcon

Din somnul meu nu s-a ales nimic.

În week-end sunt şi pot să fac orice

(Nu şi să dorm, dar asta se rezolvă).

Şi-n timp ce noaptea-n ziuă se dizolvă,

Mi-ndrept spre tine-al gândului radar

Tu dormi, zâmbeşti prin somn şi n-ai habar,

Că-mi fuse dor de tine noaptea-ntreagă,

C-aş vrea să vin să-ţi spun cât mi-eşti de dragă.

Ajuns în baie, deschid robinetul

Şi scap, cu-o lamă nouă, de tuleie,

Pe urmă îmi şterg faţa cu şervetul,

Mă-mbrac curat şi dau să ies din casă,

Când, brusc, îmi vine-n minte o idee:

S-amân mai bine pentru mai încolo,

Căci cine ştie ce-ar putea să iasă

De te-oi trezi aşa, cu noaptea-n cap.

N-aş vrea să dau de-altcineva acolo.

(De gândul ăsta nu ştiu cum să scap).

S-a întâmplat acum un an, în vară,

Când am venit şi m-ai poftit afară

Şi, lângă tine, necalificatul

Rânjea ca prostul, arătându-mi patul

Cu toată lenjeria răvăşită.

Şi am plecat cu inima rănită

Şi sufletul înecat în amar.

Acum să te mai caut? Niciodată!

Credeam că-mi eşti pe veci pierdută, dar

N-am cum să pierd ce n-am avut vreodată.